पारिवारिक एवं सांसारिक शारीरिक सम्बन्ध वाले शत्रु-मण्डली रूपी मीठे-जहर से जो किसी भी तरीके से बच निकला, आज वही मन्दिरों, गुरुद्वारों, गिरिजाघरों, मस्जिदों आदि के माध्यम से सनातन, बौद्ध, जैन, क्रिश्चियन एवं इस्लाम आदि के समस्त सद् ग्रन्थों में कायम हो गया। जो व्यक्ति अपने शरीर को इस मीठे-जहर रूपी शत्रु-मण्डली से निकाल गया, वही आज समाज में पूजनीय, सम्माननीय एवं विशेष अदरणीय के रूप में शरीर छोड़ते हुये भी, अपने नाम और रूप के साथ आज भी कायम है और आगे भी रहेगा। उदाहरणार्थ सनक, सनन्दन, सनातन, सनत्कुमार, नारद, हरिशचन्द्र, शिवि, दधीचि, रघु, बाल्मीकी, विश्वामित्र, ध्रुव, प्रहलाद, श्री रामचन्द्र जी महाराज (14 वर्ष के लिए निष्कासित नहीं होते तो आज रामायण नहीं होता), हनुमान, श्री कृष्ण जी महाराज, श्री शुकदेव जी, दत्तात्रेय, जड़ भरत, बलि, उद्धव, गोपियाँ, जैन-महावीर स्वामी, गौतम बुद्ध, आद्य शंकराचार्य जी, ईशा मसीह, मुहम्मद साहब को भी हिजरत करना पड़ा था, नानक देव जी, कबीर, तुलसीदास, मीराबाई, गोरखनाथ जी, भर्तृहरि जी, राम-कृष्ण परमहंस, स्वामी विवेकानन्द जी, आदि आदि समस्त योगी आध्यात्मिक सन्त-महात्मा आदि सद् ग्रन्थों में भरे पड़े हैं। ये सभी या तो ‘मीठे-जहर’ रूपी ‘शत्रु-मण्डली’ से निष्कासित हुये हैं या जानबूझ कर ही बच निकले हैं। यही कारण है कि आज तक भी इन उपर्युक्त महानुभावों का नाम और रूप शरीर छोड़ने के बाद भी कायम हैं और रहेंगे भी। इतना ही नहीं बन्धुओं गौर करने की बात है कि सामाजिक और राजनीतिक क्षेत्रों में तथा क्रांतिकारी आदि जो ऐतिहासिक महापुरुष बनें हैं, वे इस शत्रु-मण्डली से ऊपर या अलग हटकर ही सामाजिक, राजनीतिक, आध्यात्मिक एवं ‘तात्त्विक’ आदि किसी भी क्षेत्र में – राजनीतिक में चौराहों पर और आध्यात्मिक तथा तात्त्विक में मन्दिरों, गुरुद्वारों एवं गिरिजाघरों में सुरक्षित स्थान पाकर, ‘मीठे-जहर’ रूप ‘शत्रु-मण्डली’ के द्वारा शमशान एवं भूतहा, प्रेतहा बनने से बच जाते हैं। इतना ही नहीं, ऐसे महानुभावों के नामों के ख़ारिज की तो कल्पना भी नहीं की जा सकती। जिधर देखो उधर दाखिला। लगभग छोटे-बड़े सभी के हृदय में और जुबान पर दाखिला। यह है जीवन, इसका नाम है जीवनोत्कर्ष। यह हुई शरीर की गति या दशा। हालाँकि हमको यह भी मालूम है कि जड़ियों, मूढ़ एवं कामी-व्यसनी आदि कामिनी-कंचन वालों पर इसका कोई विशेष प्रभाव नहीं पड़ेगा, परन्तु यह भी सत्य है कि थोड़ा भी संस्कार रहा होगा और बचा होगा, तो अवश्य आत्म-कल्याण का, आत्म-सुधार एवं उद्धार पर गौर करना ही पड़ेगा।